P-33/05
Natisni
Opravilna št.:
P-33/05
Datum odločitve:
30. 6. 2005
ECLI:
ECLI:SI:USRS:2005:P.33.05
Akt:
Spor o pristojnosti
Izrek:
Zahteva za rešitev spora glede pristojnosti med Okrajnim sodiščem v Mariboru in Policijsko postajo vodnikov službenih psov in konjenikov Maribor se zavrže.
Evidenčni stavek:
Ker spor glede pristojnosti v konkrentem primeru še ni nastal, niso izpolnjeni procesni pogoji za odločanje o sporu glede pristojnosti. Zato je Ustavno sodišče zahtevo zavrglo.
Geslo:
1.2.51.7.2 - Ustavno sodstvo - Vrste vlog - Aktivna legitimacija v postopku pred Ustavnim sodiščem - Spor o pristojnosti - Prizadeti organ.
1.3.52.1.3 - Ustavno sodstvo - Pristojnost - Odločitev - V sporu o pristojnosti - Med sodišči in drugimi državnimi organi.
1.5.51.3.1 - Ustavno sodstvo - Odločbe - Vrste odločitev Ustavnega sodišča - Odločitve v drugih postopkih - Zavrženje, ker ne gre za spor o pristojnosti.
Pravna podlaga:
Člen 25, 49, Zakon o Ustavnem sodišču [ZUstS]
Opomba:
Vrsta zadeve:
spori o pristojnosti
Vrsta akta:
drugi akti
Vlagatelj:
Okrajno sodišče v Mariboru
Datum vloge:
10. 6. 2005
Vrsta odločitve:
sklep
Vrsta rešitve:
zavrženje
Dokument:
US24773
Dokument v PDF obliki:
P-33-05.pdf
118 KB
Prenesite datoteko
P-33/05-4
30. 6. 2005
S K L E P
Ustavno sodišče je v postopku za rešitev spora glede pristojnosti, začetem z zahtevo Okrajnega sodišča v Mariboru, na seji dne 30. junija 2005
sklenilo:
Zahteva za rešitev spora glede pristojnosti med Okrajnim sodiščem v Mariboru in Policijsko postajo vodnikov službenih psov in konjenikov Maribor se zavrže.
Obrazložitev
1. Vrhovno sodišče je z dopisom št. I Kr 34/2005 z dne 30. 5. 2005 Ustavnemu sodišču odstopilo predlog Okrajnega sodišča v Mariboru za odločitev o sporu glede pristojnosti v postopku o prekršku med Policijsko postajo vodnikov službenih psov in konjenikov Maribor in Okrajnim sodiščem v Mariboru št. Pr-1645/05 z dne 19. 4. 2005. Vrhovno sodišče navaja, da je po drugem odstavku 83. člena Zakona o prekrških (Uradni list RS, št. 7/03 in nasl. – ZP-1) za odločitev o sporu glede pristojnosti med sodišči in prekrškovnimi organi sicer pristojno Vrhovno sodišče. Ker pa gre v konkretnem primeru za spor glede stvarne pristojnosti med sodiščem in policijsko postajo, ki je po 4. členu Zakona o policiji (Uradni list RS, št. 49/98 in nasl. – ZPol) sestavni del policije kot državnega organa v sestavi Ministrstva za notranje zadeve, je po mnenju Vrhovnega sodišča za odločitev o sporu glede pristojnosti (med sodiščem in drugim državnim organom) skladno z določbo osme alineje prvega odstavka 160. člena Ustave pristojno Ustavno sodišče.
2. Okrajno sodišče v zahtevi za odločitev o sporu glede pristojnosti navaja, da je od Policijske postaje vodnikov službenih psov in konjenikov Maribor prejelo obdolžilni predlog št. 34/6-386762/3717904 z dne 14. 4. 2005. Ker meni, da je za odločitev v zadevi podana stvarna pristojnost prekrškovnega organa Policijske postaje vodnikov službenih psov in konjenikov Maribor in ne Okrajnega sodišča v Mariboru, predlaga, naj se odloči o sporu glede pristojnosti.
3. Na podlagi prvega odstavka osme alineje 160. člena Ustave je Ustavno sodišče pristojno odločati o sporih glede pristojnosti med sodišči in drugimi državnimi organi. Po določbi drugega odstavka 61. člena Zakona o Ustavnem sodišču (Uradni list RS, št. 15/94 – v nadaljevanju ZUstS) je spor glede pristojnosti podan, če več organov zavrača pristojnost v isti zadevi. V tem primeru lahko zahteva rešitev spora glede pristojnosti organ, kateremu je bila zadeva odstopljena, pa meni, da zanjo ni pristojen.
4. Iz zahteve Okrajnega sodišča v Mariboru je sicer razvidno, da sodišče zavrača pristojnost za odločanje v obravnavani zadevi. Ne glede na to pa iz priloženega spisa o zadevi ni razvidno, da se je sodišče izreklo za nepristojno za odločanje o zadevi in da je zadevo odstopilo prekrškovnemu organu Policijski postaji vodnikov službenih psov in konjenikov Maribor. Glede na to je treba ugotoviti, da spor glede pristojnosti, o katerem bi bilo pristojno odločati Ustavno sodišče, ni nastal. Za odločanje o pristojnosti, ne da bi spor glede tega nastal, pa Ustavno sodišče ni pristojno.
5. Ker niso izpolnjeni procesni pogoji za odločanje o sporu glede pristojnosti, je Ustavno sodišče zahtevo zavrglo.
6. Ustavno sodišče je sprejelo ta sklep na podlagi 25. člena v zvezi z 49. členom ZUstS in četrte alineje drugega odstavka 46. člena Poslovnika Ustavnega sodišča (Uradni list RS, št. 93/03 in 98/03 – popr.) v sestavi: predsednik dr. Janez Čebulj ter sodnici in sodniki dr. Zvonko Fišer, Lojze Janko, Milojka Modrijan, dr. Ciril Ribičič in dr. Mirjam Škrk. Sklep je sprejelo soglasno.
Predsednik
dr. Janez Čebulj